জেন সিমোর (অভিনেত্রী)

**জেন সিমোর** (; জন্ম **জয়েস পেনেলোপি ভিলহেলমিনা ফ্রাঙ্কেনবার্গ**; ১৫ ফেব্রুয়ারি ১৯৫১) একজন ব্রিটিশ অভিনেত্রী। ১৯৬৯ সালের সঙ্গীতধর্মী হাস্যরসাত্মক *ওহ! হোয়াট আ লাভলি ওয়ার* চলচ্চিত্রে কিশোরী চরিত্রে অভিনয়ের মধ্য দিয়ে চলচ্চিত্রে অভিষেকের পর তিনি চলচ্চিত্র ও টেলিভিশনে নিয়মিত অভিনয় শুরু করেন। তার প্রারম্ভিক কাজের মধ্যে রয়েছে টেলিভিশন ধারাবাহিক *দ্য ওয়ানডিন লাইন* (১৯৭২-১৯৭৩), জেমস বন্ড চলচ্চিত্র *[[লিভ অ্যান্ড লেট ডাই (চলচ্চিত্র)|লিভ অ্যান্ড লেট ডাই]]* (১৯৭৩)-এ বন্ড গার্ল সোলিটেয়ার এবং ১৯৭৮ সালের ধারাবাহিক *ব্যাটলস্টার গ্যালাটিকা*-য় সেরিনা চরিত্র।

তিনি *ক্যাপ্টেনস অ্যান্ড দ্য কিংস* (১৯৭৬) মিনি ধারাবাহিকে অভিনয় করে সমাদৃত হন এবং সীমিত ধারাবাহিকে সেরা প্রধান অভিনেত্রী বিভাগে প্রাইমটাইম এমি পুরস্কারের মনোনয়ন লাভ করেন। ১৯৮২ সালে সিমোর *[[ইস্ট অব ইডেন (মিনি ধারাবাহিক)|ইস্ট অব ইডেন]]* ধারাবাহিকে অভিনয় করে সীমিত ধারাবাহিক বা টেলিভিশন চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কার অর্জন করেন। এছাড়া তিনি এই বিভাগে আরও তিনটি গোল্ডেন গ্লোবের মনোনয়ন লাভ করেন, তন্মধ্যে *[[দ্য ওম্যান হি লাভড]]* (১৯৮৮) টিভি চলচ্চিত্রে সাবেক রাজা অষ্টম এডওয়ার্ডের দুইবার তালাকপ্রাপ্ত মার্কিন স্ত্রী ওয়ালিস সিম্পসন চরিত্রে অভিনয়ের জন্য একবার এবং *ওয়ার অ্যান্ড রিমেম্ব্রেন্স* (১৯৮৮-১৯৮৯)-এ অভিনয়ের জন্য টানা দুইবার এই মনোনয়ন লাভ করেন। এছাড়া *ওয়ার অ্যান্ড রিমেম্ব্রেন্স* ধারাবাহিকের জন্য তিনি মিনি ধারাবাহিক বা বিশেষ অনুষ্ঠানে সেরা প্রধান অভিনেত্রী বিভাগে প্রাইমটাইম এমি পুরস্কারের মনোনয়ন লাভ করেন।

সিমোর জীবনী-নাট্যধর্মী *ওনাসিস: দ্য রিচেস্ট ম্যান ইন দ্য ওয়ার্ল্ড* (১৯৮৮) টিভি চলচ্চিত্রে মারিয়া ক্যালাস চরিত্রে অভিনয় করে মিনি ধারাবাহিক বা বিশেষ অনুষ্ঠানে সেরা পার্শ্ব অভিনেত্রী বিভাগে প্রাইমটাইম এমি পুরস্কার অর্জন করেন।

১৯৯৩ সালে সিমোর চিকিৎসা নাট্যধর্মী *ডক্টর কুইন, মেডিসিন ওম্যান* ধারাবাহিকে ডক্টর মিশেলা কুইন চরিত্রে অভিনয় করেন। ছয় মৌসুম ব্যাপী এই কাজের জন্য তিনি দুইবার নাট্যধর্মী ধারাবাহিকে সেরা প্রধান অভিনেত্রী বিভাগে প্রাইমটাইম এমি পুরস্কারের মনোনয়ন, দুইবার নাট্যধর্মী ধারাবাহিকে সেরা অভিনেত্রী বিভাগে স্ক্রিন অ্যাক্টরস গিল্ড পুরস্কার পুরস্কারের মনোনয়ন এবং চারবার নাট্যধর্মী টিভি ধারাবাহিকে শ্রেষ্ঠ অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন ও একবার গোল্ডেন গ্লোব অর্জন করেন।

হলিউড ওয়াক অব ফেমে তার নামাঙ্কিত তারকা রয়েছে। ২০০০ সালে তাকে অফিসার অব দি অর্ডার অব দ্য ব্রিটিশ এম্পায়ার খেতাবে ভূষিত করা হয়।

## প্রারম্ভিক জীবন
জয়েস পেনেলোপি ভিলহেলমিনা ফ্রাঙ্কেনবার্গ ১৯৫১ সালের ১৫ই ফেব্রুয়ারি মিডলসেক্সের আক্সব্রিজে (বর্তমানে গ্রেটার লন্ডনের অংশ) জন্মগ্রহণ করেন। তার মাতা মিয়েকা ভ্যান ট্রিশট (১৯১৪-২০০৭) একজন সেবিকা ছিলেন এবং পিতা বেঞ্জামিন জন ফ্রাঙ্কেনবার্গ এফআরসিওজি (১৯১৪-১৯৯০) একজন প্রখ্যাত স্ত্রীরোগ ও প্রসূতিবিদ ছিলেন। তার পিতার জন্ম ইংল্যান্ডে, পোল্যান্ডের নোভে ত্রৎসেপোভো গ্রামের এক ইহুদি পরিবারে। তার মাতা ওলন্দাজ প্রটেস্ট্যান্ট (দেভেন্তরের এক পরিবারে), যিনি দ্বিতীয় বিশ্বযুদ্ধের একজন কারাবন্দী ছিলেন। তিনি ওলন্দাজ ইস্ট ইন্ডিজে (বর্তমান ইন্দোনেশিয়া) বসবাস করতেন। সিমোর বলেন তিনি তার মাতা ও তার সাথে জাপানি ইন্টার্নমেন্ট ক্যাম্পে থেকে বেঁচে ফেরা ব্যক্তিরা যাদের সাথে তিনি শৈশবে প্রায়ই নেদারল্যান্ডসে ছুটি কাটাতেন তাদের নিকট থেকে ওলন্দাজ ভাষা শিখেছেন। পিতামাতা থেকে অনুপ্রাণিত হয়ে তিনি জেনেভায় তাদের পারিবারিক বন্ধুর বাড়িতে থেকে ফরাসি ভাষায় অনর্গল কথা বলা শিখেন।

সিমোর হার্টফোর্ডশায়ারের ট্রিং পার্ক স্কুল ফর দ্য পারফর্মিং আর্টসে পড়াশোনা করেন। তার পর্দা নাম জেন সিমোর রাখা হয়েছিল ইংরেজ রানী জেন সিমোরের নামানুসারে, কারণ এই নামটি অধিক বিক্রয়যোগ্য মনে হয়েছিল। তার অন্যতম শারীরিক বৈশিষ্ট্য হল হেটারোক্রোমিয়া, যার ফলে তার ডান চোখ বাদামী ও বাম চোখ সবুজাভ।

## কর্মজীবন
সিমোর ১৯৬৯ সালে রিচার্ড অ্যাটনবারার সঙ্গীতধর্মী হাস্যরসাত্মক *ওহ! হোয়াট আ লাভলি ওয়ার* চলচ্চিত্রে কিশোরী চরিত্রে অভিনয়ের মধ্য দিয়ে চলচ্চিত্রে আগমন করেন। ১৯৭০ সালে যুদ্ধভিত্তিক *দ্য অনলি ওয়ে* চলচ্চিত্র দিয়ে তিনি প্রথম বড় কোন চরিত্রে কাজ করেন। এতে তাকে লিলিয়ান স্টাইন নামে একজন ইহুদি নারী চরিত্রে দেখা যায়, যিনি নাৎসি নিপীড়ন থেকে পালিয়ে বেড়াচ্ছেন। তিনি টেলিভিশন ধারাবাহিক *দ্য ওয়ানডিন লাইন* (১৯৭২-১৯৭৩)-এ এমা ক্যালন দিয়ে টেলিভিশনে খ্যাতি অর্জন করেন। এই সময়ে তিনি দুই খণ্ডের টেলিভিশন মিনি ধারাবাহিক *[[ফ্রাঙ্কেনস্টাইন: দ্য ট্রু স্টোরি]]*-এ প্রধান নারী চরিত্র প্রিমা চরিত্রে অভিনয় করেন। এরপর তিনি তার শ্বশুর রিচার্ড অ্যাটনবারা প্রযোজিত *ইয়াং উইনস্টন*-এ উইনস্টন চার্চিলের প্রেমিকা পামেলা প্লোডেন চরিত্রে অভিনয় করেন।

১৯৭৩ সালে তিনি জেমস বন্ড চলচ্চিত্র *[[লিভ অ্যান্ড লেট ডাই (চলচ্চিত্র)|লিভ অ্যান্ড লেট ডাই]]*-এ বন্ড গার্ল সোলিটেয়ার চরিত্রে অভিনয় করে আন্তর্জাতিক অঙ্গনে খ্যাতি অর্জন করেন। আইজিএন তাকে শীর্ষ ১০ বন্ড বেব তালিকায় ১০ম স্থান প্রদান করে। ১৯৭৫ সালে তিনি রে হ্যারিহাউসের সিনবাদ ত্রয়ীর *সিনবাদ অ্যান্ড দি আই অব দ্য টাইগার*-এ যুবরাজ্ঞী ফারাহ চরিত্রে অভিনয় করেন। ১৯৭৫ সালে চিত্রধারণ করা হলেও স্টপ মোশন দৃশ্য সম্পন্ন হওয়ার পর এটি ১৯৭৭ সালে মুক্তি পায়। তিনি *ক্যাপ্টেনস অ্যান্ড দ্য কিংস* (১৯৭৬) মিনি ধারাবাহিকে অভিনয় করে সমাদৃত হন এবং সীমিত ধারাবাহিকে সেরা প্রধান অভিনেত্রী বিভাগে প্রাইমটাইম এমি পুরস্কারের মনোনয়ন লাভ করেন। ১৯৭৮ সালে তিনি টিভি ধারাবাহিক *ব্যাটলস্টার গ্যালাটিকা*-য় সেরিনা চরিত্রে অভিনয় করেন।

থাম্ব|ডান|upright|১৯৮৮ সালে এমি পুরস্কারে সিমোর
১৯৮১ সালে সিমোর জন স্টাইনবেকের *[[ইস্ট অব ইডেন (উপন্যাস)|ইস্ট অব ইডেন]]* উপন্যাস অবলম্বনে নির্মিত *[[ইস্ট অব ইডেন (মিনি ধারাবাহিক)|একই নামের মিনি ধারাবাহিকে]]* অভিনয় করেন। এই ধারাবাহিকের প্রধান খল চরিত্র ক্যাথি এমস চরিত্রে অভিনয়ের জন্য তিনি সীমিত ধারাবাহিক বা টেলিভিশন চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কার অর্জন করেন। ১৯৮২ সালে তিনি *দ্য স্কারলেট পিম্পার্নেল* টিভি চলচ্চিত্রে অ্যান্টনি অ্যান্ড্রুজ ও ইয়ান ম্যাকেলেনের সাথে অভিনয় করেন। ১৯৮৪ সালে তিনি ডাকাতি গোয়েন্দা চলচ্চিত্র *ল্যাসিটার*-এ টম সেলেকের বিপরীতে অভিনয় করেন। চলচ্চিত্রটি বক্স অফিসে ব্যর্থ হয়।

তিনি *[[দ্য ওম্যান হি লাভড]]* (১৯৮৮) টিভি চলচ্চিত্রে সাবেক রাজা অষ্টম এডওয়ার্ডের দুইবার তালাকপ্রাপ্ত মার্কিন স্ত্রী ওয়ালিস সিম্পসন চরিত্রে অভিনয়ের জন্য সীমিত ধারাবাহিক বা টেলিভিশন চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন। সিমোর ১৯৮৮ সালে মার্কিন-স্পেনীয় জীবনী-নাট্যধর্মী *ওনাসিস: দ্য রিচেস্ট ম্যান ইন দ্য ওয়ার্ল্ড* টিভি চলচ্চিত্রে মারিয়া ক্যালাস চরিত্রে অভিনয় করেন। মিনি ধারাবাহিক বা বিশেষ অনুষ্ঠানে সেরা পার্শ্ব অভিনেত্রী বিভাগে প্রাইমটাইম এমি পুরস্কার অর্জন করেন। একই সময়ে তিনি *ওয়ার অ্যান্ড রিমেম্ব্রেন্স* (১৯৮৮-১৯৮৯) মিনি ধারাবাহিকে ন্যাটালি হেনরি চরিত্রে অভিনয়ের জন্য টানা দুইবার সীমিত ধারাবাহিক বা টেলিভিশন চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন এবং একবার মিনি ধারাবাহিক বা বিশেষ অনুষ্ঠানে সেরা প্রধান অভিনেত্রী বিভাগে প্রাইমটাইম এমি পুরস্কারের মনোনয়ন লাভ করেন।

থাম্ব|বাম|upright|১৯৯৪ সালে এমি পুরস্কারে সিমোর
১৯৯৩ সালে সিমোর চিকিৎসা নাট্যধর্মী *ডক্টর কুইন, মেডিসিন ওম্যান* ধারাবাহিকে ডক্টর মিশেলা "মাইক" কুইন চরিত্রে অভিনয় করে জনপ্রিয়তা অর্জন করেন ও সমাদৃত হন। ছয় মৌসুম ব্যাপী এই কাজের জন্য তিনি দুইবার নাট্যধর্মী ধারাবাহিকে সেরা প্রধান অভিনেত্রী বিভাগে প্রাইমটাইম এমি পুরস্কারের মনোনয়ন, দুইবার নাট্যধর্মী ধারাবাহিকে সেরা অভিনেত্রী বিভাগে স্ক্রিন অ্যাক্টরস গিল্ড পুরস্কার পুরস্কারের মনোনয়ন এবং চারবার নাট্যধর্মী টিভি ধারাবাহিকে শ্রেষ্ঠ অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন ও একবার গোল্ডেন গ্লোব অর্জন করেন। এরপর তিনি এই ধারাবাহিকের টেলিভিশন পরবর্তী পর্ব *ডক্টর কুইন, মেডিসিন ওম্যান: দ্য মুভি* (১৯৯৯) ও *ডক্টর কুইন, মেডিসিন ওম্যান: দ্য হার্ট উইদিন* (২০০১) টিভি চলচ্চিত্রে তার অভিনীত ডক্টর কুইন চরিত্রে অভিনয় করেন।

## ব্যক্তিগত জীবন
[থাম্ব|ডান|upright|২০১০ সালে [৮২তম একাডেমি পুরস্কারে সিমোর]]
সিমোর চারবার বিয়ে করেছেন এবং চারবার তালাকপ্রাপ্ত হয়েছেন। তার প্রথম স্বামী মাইকেল অ্যাটনবারা। ১৯৭১ সালে তাদের বিয়ে হয় এবং ১৯৭৩ সালে তাদের বিবাহবিচ্ছেদ ঘটে। এরপর তিনি ১৯৭৭ সালে জেফ্রি প্ল্যানারকে বিয়ে করেন। ১৯৭৮ সালে তাদের বিবাহবিচ্ছেদ ঘটে।

১৯৮১ সালে তিনি ডেভিড ফ্লিনকে বিয়ে করেন। তাদের দুই সন্তান: ক্যাথরিন ফ্লিন (জন্ম ৭ ফেব্রুয়ারি ১৯৮২) ও শন ফ্লিন (জন্ম ৩১ জুলাই ১৯৮৫)। ১৯৯২ সালে ফ্লিনের সাথে তার বিবাহবিচ্ছেদ ঘটে। পরের বছর তিনি অভিনেতা, প্রযোজক ও পরিচালক জেমস কিচকে বিয়ে করেন। এই দম্পতির যমজ সন্তান জন স্টেসি ও ক্রিস্টোফার স্টিভেন ১৯৯৫ সালের ৩০শে নভেম্বর জন্মগ্রহণ করে। তাদের নাম রাখা হয়েছিল তাদের পারিবারিক বন্ধু সঙ্গীতজ্ঞ জনি ক্যাশ এবং জেমসের ভাই অভিনেতা স্টেসি কিচের নামানুসারে। ২০১৩ সালের ১২ই এপ্রিল সিমোর তার চতুর্থ স্বামী কিচকে তালাক দেওয়ার ঘোষণা দেন। ২০১৫ সালের ডিসেম্বর মাসে তাদের বিবাহবিচ্ছেদ চূড়ান্ত হয়।

২০১৮ সালে উলসি অগ্নিকাণ্ডে তার ক্যালিফোর্নিয়ার ম্যালিবুর বাড়ি প্রায় পুড়ে যায়।

২০২৩ সাল থেকে তিনি সঙ্গীতজ্ঞ জন জামবেত্তির সাথে সম্পর্কে লিপ্ত রয়েছেন।

## তথ্যসূত্র

## বহিঃসংযোগ

*
*
*

বিষয়শ্রেণী:১৯৫১-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২০শ শতাব্দীর ইংরেজ অভিনেত্রী
বিষয়শ্রেণী:২০শ শতাব্দীর মার্কিন অভিনেত্রী
বিষয়শ্রেণী:২১শ শতাব্দীর ইংরেজ অভিনেত্রী
বিষয়শ্রেণী:২১শ শতাব্দীর মার্কিন অভিনেত্রী
বিষয়শ্রেণী:ওলন্দাজ বংশোদ্ভূত ইংরেজ ব্যক্তি
বিষয়শ্রেণী:পোলীয় ইহুদি বংশোদ্ভূত ইংরেজ ব্যক্তি
বিষয়শ্রেণী:ওলন্দাজ বংশোদ্ভূত মার্কিন ব্যক্তি
বিষয়শ্রেণী:পোলীয় ইহুদি বংশোদ্ভূত মার্কিন ব্যক্তি
বিষয়শ্রেণী:ইংরেজ কণ্ঠাভিনেত্রী
বিষয়শ্রেণী:ইংরেজ চলচ্চিত্র অভিনেত্রী
বিষয়শ্রেণী:ইংরেজ টেলিভিশন অভিনেত্রী
বিষয়শ্রেণী:মার্কিন কণ্ঠাভিনেত্রী
বিষয়শ্রেণী:মার্কিন চলচ্চিত্র অভিনেত্রী
বিষয়শ্রেণী:মার্কিন টেলিভিশন অভিনেত্রী
বিষয়শ্রেণী:মার্কিন যুক্তরাষ্ট্রে ইংরেজ অভিবাসী
বিষয়শ্রেণী:অ্যাটনবরা পরিবার
বিষয়শ্রেণী:সীমিত ধারাবাহিক বা চলচ্চিত্রে সেরা পার্শ্ব অভিনেত্রী বিভাগে প্রাইমটাইম এমি পুরস্কার বিজয়ী
বিষয়শ্রেণী:গোল্ডেন গ্লোব পুরস্কার (সেরা অভিনেত্রী - নাট্য টিভি ধারাবাহিক) বিজয়ী
বিষয়শ্রেণী:গোল্ডেন গ্লোব পুরস্কার (সেরা অভিনেত্রী - মিনি ধারাবাহিক বা টিভি চলচ্চিত্র) বিজয়ী